Mun bɛ saya kɔfɛ?
Bibulu bɛ jaabi min di
Bibulu b’a fɔ ko: “Mɔgɔ ɲɛnamaw kɔni b’a dɔn ko u bɛ sa nka mɔgɔ salenw tɛ foyi dɔn.” (Waajulikɛla 9:5; Zaburu 146:4) O la, ni an sara, an tɛ ɲɛnamaya la tun. Mɔgɔ salenw tɛ se ka miiri, ka wale kɛ, walima u tɛ bɔ foyi kalama.
“I na kɔsegin buguri la”
Ni an sara fɛn min bɛ kɛ, Ala ye o ɲɛfɔ tuma min na a kumana cɛ fɔlɔ Hadama fɛ. Ikomi Hadama ye kanbilali kɛ, Ala y’a fɔ a ye ko: “I ye buguri ye, i na kɔsegin buguri la.” (Jenɛse 3:19) Sani Ala ka Hadama “dila dugukolo buguri la”, Hadama tun tɛ yen. (Jenɛse 2:7) O cogo kelen na, tuma min na Hadama sara, a kɔseginna buguri la wa a ye ɲɛnamaya dabila.
O kelen de fana bɛ kɛ mɔgɔw la minnu bɛ sa bi. Bibulu kumana hadamdenw ni baganw ko la tan cogo la: “U bɛɛ bɔra buguri la, u bɛɛ na kɔsegin buguri la.”
Saya tɛ fɛn bɛɛ laban ye jagoya la
Tuma caman, Bibulu bɛ saya sanga ni sunɔgɔ ye. (Zaburu 13:3, MN; Yuhana 11:11-14; Kɛwalew 7:60, MN) Mɔgɔ min sunɔgɔlenba don, o tigi tɛ bɔ fɛnw kalama minnu bɛ kɛ a kɛrɛfɛ. O cogo kelen na, mɔgɔ salenw tɛ foyi kalama. O n’a ta bɛɛ, Bibulu b’a fɔ ko Ala bɛ se ka mɔgɔ salenw lakunun, iko mɔgɔ sunugɔbatɔ bɛ lakunun cogo min na ani ka ɲɛnamaya di u ma kokura. (Job 14:13-15) Ala bɛna mɔgɔ minnu suw lakunun, saya tɛ fɛn bɛɛ laban ye olu bolo.
bam_Latn dyu_Latn bam_Latn dyu_Latn bam_Latn bam_Latn bam_Latn bam_Latn